«Milan» klubi bosh murabbiy Marko Jampaolo bilan xayrlashdi. Klub matbuot xizmati rasman xabar berishicha, 51 yoshli mutaxassis qoniqarsiz natijalar tufayli iste’foga chiqarildi. Jampaolo boshqaruvida «Milan» A Seriyaning 7 turida 3 marta g‘alaba qozonib, 4 marta yutqazdi va 9 ochko bilan 10-o‘rinda joylashdi. Ushbu mutaxassis klubdagi faoliyati davomida yangi antirekord o‘rnatdi - u «Milan» tarixida eng kam ishlagan murabbiyga aylandi. Jampaolo «Milan» bosh murabbiyligiga 19 iyun kuni tayinlangan va u bilan yiliga 2 million yevrolik maosh to‘lash nazarda tutilgan 2 yillik shartnoma imzolangandi. U «rossoneri»ni atigi 111 kun boshqardi. Yaqin vaqtlar ichida «Milan»ga Stefano Pioli bosh murabbiy etib tayinlanishi kutilmoqda.